Usta nabꞌal li milagro kixbꞌaanu li Jesús chiruhebꞌ,
abꞌanan inkꞌaꞌ ajwiꞌ keꞌpaabꞌan.
Aꞌin kikꞌulman re naq taatzꞌaqloq ru li kixye li profeta Isaías naq kixye:
Qaawaꞌ,
¿ani ta bꞌiꞌ taakꞌehoq xwankil li kꞌaꞌru xqaye?
Ut,
¿ani ta bꞌiꞌ taakꞌehoq xwankil li milagro li yookat chixkꞌutbꞌesinkil chiruhebꞌ?
Inkꞌaꞌ kiru keꞌpaabꞌan xbꞌan naq ak tzꞌiibꞌanbꞌil chaq retalil xbꞌan laj Isaías naq joꞌkan teꞌxkꞌul.
Chanchanebꞌ li mutzꞌ xbꞌan naq keꞌilok ut inkꞌaꞌ keꞌxtaw xyaalal.
Keꞌkawubꞌresiik li xchꞌoolebꞌ xbꞌan li Dios re naq inkꞌaꞌ teꞌxtaw xyaalal chi moko teꞌsuqꞌiiq rikꞌin re naq tixkꞌirtesihebꞌ.
Kixye aꞌin laj Isaías naq kikꞌutbꞌesiik chiru li xloqꞌal li Jesús.
Joꞌkan naq kixchꞌolobꞌ li xyaalal.
Wankebꞌ nabꞌalebꞌ laj judío keꞌxpaabꞌ naq li Jesús,
aꞌan li Mesías.
Saꞌ xyaanqebꞌ aꞌan wankebꞌ junjuunq li nekeꞌtaqlan.
Abꞌanan inkꞌaꞌ keꞌxye resil naq keꞌpaabꞌan xbꞌan naq keꞌxuwak xbꞌanebꞌ laj fariseo.
Inkꞌaꞌ keꞌraj naq teꞌisiiq saꞌ li kabꞌ li nekeꞌxchꞌutubꞌ wiꞌ ribꞌebꞌ laj judío.
Aꞌ chik li loqꞌal li nekeꞌxkꞌe li tenamit keꞌxkꞌe xwankil.
Ut inkꞌaꞌ keꞌxkꞌe xwankil li loqꞌal li naxkꞌe li Dios.
Kixye li Jesús chi kaw xyaabꞌ xkux:
—Li ani napaabꞌan we laaꞌin,
moko kaꞌaj wiꞌ ta laaꞌin nikinixpaabꞌ.
Naxpaabꞌ aj bꞌan wiꞌ li kitaqlan chaq we.
Li ani nanaꞌok wu laaꞌin,
naxnaw ajwiꞌ ru li kitaqlan chaq we.
Laaꞌin xinchal chixkꞌebꞌal li kutan saqen saꞌ ruchichꞌochꞌ.
Li ani taapaabꞌaanq we laaꞌin,
aꞌan inkꞌaꞌ chik taawaanq saꞌ xqꞌojyiinal ru li maak.
Laaꞌin inkꞌaꞌ xinchal saꞌ ruchichꞌochꞌ chixkꞌebꞌalebꞌ chixtojbꞌal rix li xmaakebꞌ li ani nekeꞌabꞌin re li kꞌaꞌru ninye ut inkꞌaꞌ nekeꞌxbꞌaanu.
Maawaꞌ re xkꞌebꞌalebꞌ chixtojbꞌal li xmaakebꞌ naq xinchal.
Xinchal bꞌan chixkolbꞌalebꞌ.
Tento naq taaraqeqꞌ aatin saꞌ xbꞌeenebꞌ li nekeꞌtzꞌeqtaanan we,
li inkꞌaꞌ nekeꞌpaabꞌan re li kꞌaꞌru ninye.
Li aatin li xinye,
aꞌan ajwiꞌ li taakꞌehoq rehebꞌ chixtojbꞌal rix li xmaakebꞌ saꞌ rosoꞌjikebꞌ li kutan.
Li kꞌaꞌru yookin chixyebꞌal,
aꞌan tzꞌaqal yaal xbꞌan naq moko injunes ta yookin chi aatinak.
Li Yuwaꞌbꞌej li kitaqlan chaq we,
aꞌan li nayehok we kꞌaꞌru tinye.
Laaꞌin ninnaw naq li kꞌaꞌru naxye we li Yuwaꞌbꞌej,
aꞌan li nakꞌehok yuꞌam chi junelik.
Ut li kꞌaꞌru ninye laaꞌin,
aꞌan li naxkꞌutbꞌesi chiwu li Yuwaꞌbꞌej.